《李夫人偃竹歌》
宋代·洪朋

袖中欻忽生丝竹，眼底鲜飙起寒绿。把笔谁能写此真，偃蹇一寒生气足。

夫人故有林下风，岁寒落落此君同。映窗得意偶挥洒，写出筼筜谷里千秋之卧龙。

夜来风雨吹倒屋，但恐踊跃变化入水渺无踪。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。